Swanger vrou durf aanvaller aan | Maroela Media
Swanger vrou durf aanvaller aan
Anton en Carina Klopper van Rustenburg. Foto: Verskaf
'n Jong swanger vrou van Rustenburg in Noordwes het Maandag verbete geveg om haar man uit die wurggreep van 'n aanvaller te bevry wat hulle helder oordag in die dorp wou beroof.
Gerda Steyn, by wie die jong getroude paartjie Anton (25) en Carina (24) Klopper woon, het Dinsdag aan Maroela Media gesê sy was saam met die egpaar dorp toe, waar die aanval plaasgevind het.
"Carina is nou ses maande swanger en was na haar dokter vir 'n roetine-ondersoek. My man, Dries, het ons by die dokter se praktyk naby die Wimpy afgelaai, waarna hy na 'n handelaar is om nuwe bande op ons voertuig te sit," het Steyn gesê.
"Ons was so 10:15 klaar by die dokter. Ek het my man gebel en hy het gesê hulle is nog nie klaar met die voertuig nie. Ons drie het toe besluit om solank na die handelaar te stap en het in Nelson Mandelaweg opgestap."
Steyn het gesê sy het haar selfoon aan Anton oorhandig sodat hy dit by hom kon hou aangesien sy om veiligheidsredes nie 'n handsak by haar dra nie.
"Anton het sy beursie, sy selfoon en my en Carina se fone by hom gehad. Ek het so twee tree voor Anton en Carina geloop en by die munisipaliteit het twee mans verby my geloop. Een van hulle het sy hare in rastalokke gedra. Kort daarna hoor ek toe Carina gil agter my."
Steyn sê toe sy omkyk, het een van die mans met die rastalokke vir Anton van agter gegryp en hom in 'n wurggreep beetgehad terwyl die twee aanvallers aangedring het op sy beursie en die selfone.
"Carina was histeries. Sy het verwoed baklei om die man se arms om Anton se nek los te kry, terwyl Anton self ook 'n hewige bakleiery opgesit het."
Volgens Steyn het sy gevrees dat die mans 'n mes by hulle gehad het. Sy het in die straat gehardloop om hulp by motoriste te soek.
"'n Jong vroutjie het stilgehou en gesê sy het haar pistool by haar. Sy het net uitgeklim toe daar ook 'n jong man met 'n bakkie gestop het om te help. Een van die aanvallers het toe weggehardloop. Die jong man het kort daarna die aanvaller wat Anton nog beetgehad het, aan sy rastalokke beetgekry."
Die aanvaller kon homself uit die man se greep loswikkel en het met leë hande weggehardloop. Albei aanvallers kon daarin slaag om te ontsnap.
"Ons het baie groot geskrik, maar is darem ongedeerd. Mense moet asseblief versigtig wees as hulle op straat moet loop. Die aanval het helder oordag in 'n besige dorp plaasgevind." Sy sê sy het nooit die barmhartige samaritane se name gevra nie, maar wil hulle uit die diepte van haar hart bedank.
Hulle het nog nie 'n saak by die polisie aanhangig gemaak nie.
Dit is nie die eerste keer dat die Steyn-gesin met geweldsmisdaad te doen kry nie. Sy sê hulle is nog besig om die aanval op haar seun, Braam Blignaut (37), te verwerk. Blignaut is op 'n kleinhoewe vir twee selfone en R250 geskiet terwyl sy vrou en vier kinders saam in die huis was. Blignaut het die aanval oorleef, maar is verlam gelaat nadat die koeël 'n senuwee in sy rug afgeskiet het.
Die Blignaut-gesin is nooit weer terug na die kleinhoewe in die Buffelsfontein-omgewing waar hulle in Julie 2015 deur twee gewapende mans aangeval is nie. Blignaut het voor die aanval as 'n voorman by 'n myn gewerk. Lees meer oor dié aanval op Maroela Media.
"Hy was die broodwinner in die gesin en noudat hy verlam is, kan hy nie meer werk nie. Sy vrou, Izulda, versorg hom voltyds. Dit gaan maar swaar met hulle. Hy sukkel met bedsere, kry spasmas en verduur nog baie pyn. Dokters het gesê dit kan tot vyf jaar vat vir sy liggaam om te 'aanvaar' dat hy verlam is."
Steyn, 'n bakster van formaat, hou juis Saterdag 1 April 'n groot bakdag by Hoërskool Rustenburg waar vroue van onder meer Vereeniging, Durban, Amanzimtoti en selfs die Weskus tuisgebakte lekkernye gaan verkoop en hul opbrengste aan die Blignaut-gesin skenk. "Daar is plek vir nog baksters wat wil deelneem," het Steyn bygevoeg.
Steyn het intussen van die polisie verneem dat die verdagte wat haar seun geskiet het, glo dood is. Sy makker is nog soek.
Braam Blignaut en sy kinders ná die aanval wat hom verlam gelaat het.
Villiers-plaasaanval: Een verdagte doodgeskiet, twee vas
Gordhan glo binnekort afgedank
Kan mens die Blignaut familie help met skenkings, Maroela?
Ja jong ek voel deesdae nogal sleg want soos ek in enige straat moet loop kyk ek maar wie daar is en wie loop agter en voor my, en as die een in dieselfde kant as ek loop dan loop ek na die ander kant ens, ek weet almal op straat is nie vyandig nie maar dit het nou tot dit gekom, ek was al in n "goeie" area te voet ook al amper beroof, jy kan nerens meer veilig loop nie.. bly die mense was gehelp
Dankie tog hulle het oorleef.
Baie trots op die swanger vroutjie en die barmhartige samiritane.
Ek dink nie die publiek besef watter geweldige impak plaasaanvalle het nie. Daar is soveel hartseerstories wat saam met statistieke verlore gaan
Rustenburg is deesdae so vol van geweldige aanvalle. Hoop mense ondersteun die Blignaut gesin in hul duisende.